

VII. évf. 16. szám **Úrnapja** 2020. június 14.

Az MKPK közleménye

1225/2020

Mivel olyan járványügyi szabályok léptek életbe, amelyek következtében megszűntek a kijárási korlátozások és országosan lehetővé vált a liturgia nyilvános végzése, szükséges, hogy a Magyar Katolikus Püspöki Konferencia a veszélyhelyzet idejére hozott korábbi rendelkezéseit módosítsa.

1. A 637/2020. sz., március 17-én kelt rendelkezésünkben foglaltakat, miszerint **a vasárnapi szentmisén való részvétel kötelezettsége alól felmentést** adunk és lehetővé tesszük az általános feloldozást, 2020. június 14-től, **Úrnapjától kezdődően általánosan visszavonjuk,** hacsak az illetékes megyéspüspök másként nem rendelkezik. A szentmisén való részvétellel kapcsolatban az általános morális elvek továbbra is érvényesek, vagyis idősebb, veszélyeztetett, illetve beteg testvéreinkre, továbbá azokra, akik kötelességüket teljesítik, a kötelezettség nem vonatkozik.

2. A nyilvános liturgia végzésének, illetve a szentségek kiszolgáltatásának módjáról az egyes megyéspüspökök továbbra is az Egyházi Törvénykönyv 838. kánonja alapján a helyi körülmények és lehetőségek, valamint az egészségügyi előírások figyelembe vételével döntenek majd.

3. Oktatási, szociális és egészségügyi intézményeinkben továbbra is mindenben kövessük a vonatkozó állami előírásokat.

Jelen rendelkezés Magyarország latin szertartású egyházmegyéire érvényes.

Szeretnénk köszönetet mondani a paptestvéreknek a szolgálatukért, a híveknek a kitartásukért és imáikért, és ezúton is köszönjük mindenkinek a helytállását ebben a rendkívüli helyzetben az élet minden területén. Imádságos lelkülettel figyeljünk továbbra is egymásra.

Budapest, 2020. június 3. a Magyar Katolikus Püspöki Konferencia

Elővigyázatosság, odafigyelés, élet védelme!

Ezeket tartsuk szemünk előtt a következő napokban is!

Plébániánk területén az *elsődleges szempont továbbra is a hívek biztonsága*. Ezért minden elővigyázatosságot megteszünk azért, hogy kiszűrjük a vírussal fertőzött személyeket, és őket megkérjük arra, hogy ne lépjenek be a templomba, templomon kívül imádkozzanak!

**Templomba való belépéskor:** Kötelező testhőmérséklet szűrővizsgálat érintkezésmentes infravörös hőmérővel. **Templomba belépés kizárólag 37,5 C alatti testhőmérséklettel.** Kötelező a minimum 1,5 méteres távolság tartása azok között, akik nem egy háztartásban élnek. Ne felejtsük otthon a maszkot! Templomba belépéskor kötelező saját vagy kihelyezett kézfertőtlenítő használata! A templomban ajánlott, de nem kötelező a védőkesztyű viselése. Ne álljon meg az ajtónál, hanem a kijelölt helyeken foglaljon helyet! A liturgiák alatt a szellőztetés végett a bejárati ajtók nyitva lesznek.

Amennyiben a hívek fegyelmezetten betartják az előírásokat lehetnek ünnepélyes, énekes szentmisék. A múlt héten: Szécsénkén és Nógrádkövesden fegyelmezetten betartották az előírásokat, így itt lehetnek ünnepélyesebb szertartások, énekes misék.

Becskén és Galgagután a maszk használatban tapasztalhattunk hiányosságot: pl. volt, hogy a maszk nem takarta az orrot, lecsúszott az arcról, vagy direkt lehúzták a beszélgetéshez, viszont kézfertőtlenítés fegyelmezett volt. Bercelen a kézfertőtlenítéssel kapcsolatban is voltak hiányosságok, illetve a kijelölt helyen kívül máshol is leültek és az ajtó körül is csoportosultak. Nem szeretnénk azt, hogy a híveknek a szükségesnél hosszabb ideig kelljen ezekre odafigyelniük, hiszen akkor a lényegre, a szent cselekményre kevésbé tudnának figyelni, így a liturgiák rövidebbek lesznek. Ezt ugyanúgy be kell gyakorolni, mint egy gyermek számára azt, hogy az evés előtt kezet kell mosni. Amennyiben ezekben nagyobb odafigyelés lesz, későbbiekben ezeken a településeken is lehetnek ünnepélyesebb liturgiák.

A védekezéshez szükséges fertőtlenítők, felszerelések beszerzése jobban megterheli egyházközségeinket, így szeretettel köszönjük a bőkezűbb adományokat is. (Csak a hívek által használt fertőtlenítő ára misénként több mint 60 Ft/fő) Isten fizesse meg mindenki legkisebb adományát!

A miseturizmusra vonatkozó korábbi szabályozásunkat annyiban átalakítjuk, hogy a jövőben lehetőség van más településekről érkező hívőknek is rész venni a szentmiséinken, de számukra is kötelező az elővigyázatosságok betartása.

Házasságkötés szertartásához kapcsolódóan a templomainkban végzett házasságkötések esetében a menyasszony és a vőlegény mentesülnek az arcot eltakaró maszk viselése alól. A násznép többi tagjára viszont vonatkoznak az előírások.

Keresztelési szertartáson a keresztelendő gyermeknek sem szükséges arcot eltakaró maszkot viselnie.

Miért viseljünk maszkot?

Tudatában vagyunk annak, hogy bizonyos plébániákon (kb. a templomok 1/3-ában) már lehet mindenféle elővigyázatosság nélkül részt venni szertartásokon. Ugyanakkor ha boltba megyünk vásárolni, ott is kötelezőek ezek a szabályok, és ki is küldik azt, aki nem tartja be ezeket.

**HIRDETÉSEK**

2020.06.08.H 17:00 Nyilvános szentmise a Becskei Templomban *Prágai Szent Ágnes*

2020.06.11-12 19:30 Online és GólyaTV-n közvetített sine populo szentmise

2020.06.13. Sz 10.00 Krekács Béláné Kardos Irén temetése Nógrádkövesden

 11:00 Makó Sára keresztelése Bercelen

 16:00 Kaluzsa Dávid és Englóhner Henrietta házasságkötése Bercelen

Vigília  **17:00 Nyilvános Szentmise a Berceli Templomban**

**2020.06.14. V 08:30 Nyilvános Szentmise a Berceli Templomban** előtte gyóntatás

Úrnapja  **10:30 Nyilvános Szentmise a Becskei Templomban,** előtte gyóntatás

  **10:30 Nyilvános Igeliturgia a Galgagutai Templomban**

 **12:00 Nyilvános Szentmise a Szécsénkei Templomban,** előtte gyóntatás

  **12:00 Nyilvános Igeliturgia a Nógrádkövesdi Templomban**

 **13:30 Úrnapi nagy körmenet zárása Galgagután**

Bercelen, Becskén, Szécsénkén és Galgagután lesz állítva falvanként 1-1 sátor (guiba, gulipka) és ezeknél végezzük az Úrnapi „nagy” körmenetet, hiszen a falvainkat körbejárja az Oltáriszentség, és a lényegre figyelünk a Szentségimádásra, nem pedig arra, hogy miközben vonolunk mindenki be tudja-e tartani a másfél méter távolságot. Maszk viselés kint is kötelező.

Római Katolikus Plébánia 2687 Bercel, Béke u. 20.

tel: 0630/455-3287 web: <http://bercel.vaciegyhazmegye.hu>, e-mail: bercel@vacem.hu

Bankszámlaszám: 10700323-68589824-51100005